ผู้ว่าราชการกรุงเทพมหานครแถลงข่าวจัดการประชุมผู้นำเมืองหลวงของประเทศสมาชิกอาเซียนครั้งที่ 7 ระหว่างวันที่ 26-28 มิถุนายน 2562  พร้อมเชิญชวนชาวไทยให้การต้อนรับประเทศเพื่อนบ้าน
พลตำรวจเอก อัศวิน  ขวัญเมือง  ผู้ว่าราชการกรุงเทพมหานคร  เปิดเผยว่าสืบเนื่องมาจากกลุ่มสมาชิกอาเซียนในเมืองหลวงของทุกประเทศอาเซียนได้มีการตกลงเพื่อจัดการประชุมความร่วมมือเป็นประจำทุกปี ซึ่งการประชุมครั้งแรกจัดขึ้นที่กรุงจาการ์ตาสาธารณรัฐอินโดนีเซีย          สำหรับการประชุมผู้นำเมืองหลวงของประเทศสมาชิกอาเซียนในครั้งนี้จัดขึ้นเป็นครั้ง 7  โดยกรุงเทพมหานครเป็นเจ้าภาพ  กำหนดจัดขึ้นระหว่างวันที่ 26-28 มิถุนายน 2562  ที่โรงแรมแชงกรี-ลา เขตบางรัก พร้อมเชิญชวนประชาชนชาวไทยให้การต้อนรับผู้นำเมืองหลวงจากประเทศต่างๆด้วยการเป็นเจ้าบ้านที่ดี         สำหรับการประชุมครั้งนี้มีวัตถุประสงค์เพื่อเป็นเวทีส่งเสริมความร่วมมือตามกรอบอาเซียนในระดับเมือง โดยการแลกเปลี่ยนความรู้และประสบการณ์การบริหารเมืองของผู้นำเมืองหลวงในภูมิภาคอาเซียนทั้ง 10 ประเทศ ซึ่งภายหลังจากการประชุมดังกล่าวผู้นำเมืองหลวงจะลงนามปฏิญญากรุงเทพ เพื่อร่วมกันในการดำเนินโครงการความร่วมมือระหว่างเมืองหลวงอาเซียนอย่างบูรณาการเพื่อส่งเสริมและสร้างชุมชนอาเซียนที่สงบสุขรุ่งเรืองมั่นคงและยั่งยืน         ทั้งนี้ ในที่ประชุมจะนำเสนอแนวคิดการทำงานเป็นนโยบายที่ทางกรุงเทพมหานครได้ริเริ่มขึ้นได้แก่การเสริมสร้างโอกาสและประสบการณ์ให้กับเยาวชนในโครงการการสร้างแรงบันดาลใจศึกษาภาษาที่ 2 หรือโครงการ Friend -To-Friend รวมถึงศูนย์ข่าวนักเรียนกรุงเทพมหานคร-อาเซียน รวมถึงการแลกเปลี่ยนเรียนรู้ศึกษาดูงานแหล่งท่องเที่ยวเชิงวัฒนธรรม ณ ชุมชนเก่าหัวตะเข้ เขตลาดกระบัง         อย่างไรก็ตาม ผลลัพธ์จากการประชุมในครั้งนี้จะเป็นแรงผลักดันให้เกิดความร่วมมือ และความสัมพันธ์ระหว่างกรุงเทพมหานครและประเทศสมาชิกอาเซียนอย่างยั่งยืนต่อไป #ประชุมผู้นำเมืองหลวง #อาเซียน   #สำนักข่าว  #กรมประชาสัมพันธ์